KIRJALLINEN KYSYMYS E-2794/00 esittäjä(t): Markus Ferber (PPE-DE) komissiolle. Hanhien lihottamista koskeva kielto EU:ssa.



Virallinen lehti nro 136 E , 08/05/2001 s. 0098 - 0099



KIRJALLINEN KYSYMYS E-2794/00 esittäjä(t): Markus Ferber (PPE-DE) komissiolle (4. syyskuuta 2000) Aihe: Hanhien lihottamista koskeva kielto EU:ssa Hanhenmaksapasteija on erityisen kallis elintarvike. Sen valmistamiseen käytetään rasvamaksaa, jota saadaan hanhista, joita lihotetaan (pakkoruokitaan) tätä tarkoitusta varten. Rasvamaksa on lihottamalla aikaansaatu maksan patologinen muutos. Nykyisillä lihotusmenetelmillä maksa kasvaa kymmenkertaiseksi ja se painaa lihotuksen päätyttyä noin 1000 grammaa. Rasvamaksa koostuu 85 prosenttisesti rasvasta ja sen kolesteroliarvot ovat erittäin korkeat. Rasvamaksan tuottaminen aiheuttaa hanhille ja ankoille suurta kärsimystä. Ruokinta tapahtuu käytännössä niin, että eläinten mahaan työnnetään nielun kautta suuri metalliputki monta kertaa päivässä. Putken toistuva työntäminen mahaan aiheuttaa usein vaurioita nokkaan ja ruokatorveen. Satoja ankkoja ja hanhia ruokitaan tällä järkyttävällä tavalla. Lihottaminen on nykyään kielletty Saksassa ja Itävallassa. Tästä huolimatta Saksassa on suuri kysyntä rasvamaksaa sisältävästä maksapasteijasta. Vuonna 1992 sitä tuotiin Saksaan yksistään Ranskasta, Unkarista ja Israelista 100 tonnia (nykyinen arvo yli 15 miljoonaa Saksan markkaa). Maailmanlaajuisesti sen vuosittainen tuotanto on noin 14 000 tonnia, mikä tarkoittaa noin 14 miljoonan ankan ja hanhen lihottamista rasvamaksan tuottamiseksi. Onko hanhien lihottaminen sopusoinnussa eläintensuojelun kanssa? David Byrnen komission puolesta antama vastaus (24. lokakuuta 2000) Komissio pyysi vuonna 1995 tieteellistä lausuntoa rasvaisen maksan (foie gras) tuotantoon käytettävien ankkojen ja hanhien hyvinvointia koskevista näkökohdista. Eläinten terveyttä ja hyvinvointia käsittelevä tiedekomitea laati vuonna 1998 aiheesta raportin, johon voi tutustua seuraavassa Internet-osoitteessa: http://www.europa.eu.int/comm/dg24/health/sc/scah/out17_en.html Euroopan yhteisö on tuotantoeläinten suojelua koskevan Euroopan neuvoston eurooppalaisen yleissopimuksen sopimuspuoli. Rasvaisen maksan tuotantoon kasvatettavien ankkojen ja hanhien suojelusta annettiin kesäkuussa 1999 eurooppalaisen yleissopimuksen mukaisesti kaksi suositusta, joiden laadintaan ja hyväksymiseen komissio ja jäsenvaltiot osallistuivat aktiivisesti. Edellä mainittua tieteellistä raporttia hyödynnettiin suositusten viimeistelyssä. Suosituksissa tunnustetaan tarve pitää linnut ryhmissä sekä kielletään nykyään käytössä olevat pienet yhden linnun häkit. Kieltoa aletaan soveltaa 31. joulukuuta 2004 uusiin tai korvaaviin eläinsuojiin ja viimeistään 31. joulukuuta 2010 kaikkiin eläinsuojiin. Lisäksi suosituksissa kehotetaan kehittämään lisätutkimuksin sellaisia vaihtoehtoisia tuotantomenetelmiä, joihin ei kuulu lintujen pakkoruokintaa. On sovittu, että siihen asti kun vaihtoehtoisista menetelmistä ja niiden eläinten hyvinvointia koskevista näkökohdista on saatavilla uutta tieteellistä todistusaineistoa, rasvaista maksaa tuotetaan ainoastaan sen nykyisillä tuotantoalueilla kunkin jäsenvaltion lainsäädännön mukaisesti. Tuotantoeläinten suojelusta 20 päivänä heinäkuuta 1998 annettu neuvoston direktiivi 98/58/EY(1) on oikeusväline, jonka nojalla tulevaisuudessa voidaan laatia sellaisia eläinten hyvinvointia koskevia ehdotuksia, joilla varmistetaan samaa aihetta koskevan Euroopan neuvoston yleissopimuksen yhdenmukainen soveltaminen yhteisössä. Nykyisessä direktiivissä käsitellään eri tuotantotapoja varten pidettävien eläinten suojelemiseksi sovellettavia hyvinvointivaatimuksia. Näihin tapoihin kuuluu myös rasvaisen maksan tuotanto. Komissio tekee tarvittaessa direktiivin 98/58/EY 5 artiklan mukaisesti neuvostolle asianmukaisia lisäehdotuksia, jotka ovat tarpeen edellä mainittujen suositusten yhdenmukaiseksi soveltamiseksi. Tällaisen aloitteen tekemistä voidaan kuitenkin harkita ainostaan niiden raporttien perusteella, jotka jäsenvaltiot toimittavat Euroopan neuvostolle suositusten täytäntöönpanosta saaduista tuloksista ja sen yhteydessä toteutetuista toimenpiteistä. (1) EYVL L 221, 8.8.1998.